Nariadenie Komisie (ES) č. 833/2003
zo 14. mája 2003,
ktorým sa mení a dopĺňa nariadenie (ES) č. 174/1999, ktorým sa ustanovujú osobitné podrobné pravidlá na uplatňovanie nariadenia Rady (EHS) č. 804/68 týkajúce sa vývozných licencií a vývozných náhrad v odvetví mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami [1], naposledy zmeneného a doplneného nariadením Komisie (ES) č. 509/2002 [2], najmä na jeho článok 26 ods. 3 a článok 31 ods. 14,
keďže:
(1) rozhodnutia Rady 2003/298/ES [3] a 2003/299/ES [4] o uzatvorení protokolov, ktorými sa upravujú obchodné aspekty Európskej dohody o pridružení medzi Európskymi spoločenstvami a ich členskými štátmi na jednej strane a Českou republikou a Slovenskou republikou na druhej strane, obsahujú ustanovenia o koncesiách vo forme recipročných colných kvót, čo pri určitých výrobkoch znamená zrušenie náhrad spoločenstva;
(2) ak sa má zabrániť narušeniu obchodu s týmito krajinami a zaručiť, že výrobky, ktorých sa to týka, sú vyvážané bez náhrad, je potrebné čo najskôr stanoviť mimoriadne opatrenia týkajúce sa vydávania licencií pre tieto krajiny. Je nevyhnutné stanoviť, že na Českú republiku a Slovenskú republiku sa taktiež vzťahujú ustanovenia použiteľné na základe článku 20b nariadenia Komisie (ES) č. 174/1999 [5], naposledy zmeneného a doplneného nariadením (ES) č. 754/2003 [6], a nariadenia Komisie (ES) č. 1369/2002 z 26. júla 2002, ktorým sa ustanovuje výnimka od čl. 31 ods. 10 nariadenia Rady (ES) č. 1255/1999, ak ide o dôkaz dodania na miesto určenia v prípade rozlíšených náhrad, a ktorým sa ustanovujú podrobné pravidlá na uplatňovanie najnižšej sadzby vývozných náhrad pre určité mliečne výrobky [7];
(3) nariadenie (ES) č. 174/1999 je preto potrebné zmeniť a doplniť;
(4) opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Príloha VIII nariadenia (ES) č. 174/1999 sa nahrádza prílohou tohto nariadenia.
Článok 2
Toto nariadenie nadobúda účinnosť v nasledujúci deň od jeho uverejnenia v Úradnom vestníku Európskej Únie.
Bude sa uplatňovať od 16. mája 2003.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 14. mája 2003